《浣溪沙 其六 蕉阴茗话》
清代·杨芸

小坐苔茵伴翠翘。几丛秋影写芭蕉。煮茶声里话无聊。

凉沁花芭浮绿雪，香分云叶裹红绡。一痕新月小窗寮。

作者简介：杨芸（1778—？），字蕊渊，清常州金匮（今无锡）人，户部员外郎杨芳灿女，同邑景州知州秦承霈室。幼受四声，慧辨琴丝，妙修箫谱，词风美流，发在片玉冠柳之间，著有《金箱荟说》，皆古今闺阁诗话。